Propunere de DECIZIE DE PUNERE ÎN APLICARE A CONSILIULUI de autorizare a Suediei să aplice o rată redusă a taxei la energie electrică în cazul energiei electrice furnizate în mod direct navelor aflate la dană într-un port în conformitate cu articolul 19 din Directiva 2003/96/CE /* COM/2014/0497 final - 2014/0230 (NLE) */





EXPUNERE DE MOTIVE 1. CONTEXTUL PROPUNERII Aplicarea de taxe la produsele energetice și la energie electrică în Uniune este reglementată de Directiva 2003/96/CE a Consiliului (denumită în continuare „directiva privind aplicarea de taxe la energie” sau „directiva”). În conformitate cu articolul 19 alineatul (1) din directivă, pe lângă dispozițiile prevăzute, în special, la articolele 5, 15 și 17, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri ale taxelor din motive specifice legate de politici. Obiectivul prezentei propuneri este de a permite Suediei să aplice o rată redusă a taxei la energie electrică în cazul energiei electrice furnizate în mod direct navelor aflate la dană într-un port (denumită în continuare „energie electrică furnizată de rețeaua terestră”). Această derogare are drept obiectiv acordarea unui stimulent economic pentru utilizarea energiei electrice furnizate de rețeaua terestră în scopul reducerii poluării aerului în porturi. Obiectivul măsurii care urmează să fie aplicată de Suedia constă în reducerea impactului transportului maritim asupra mediului. Cererea și contextul general al acesteia La 20 iunie 2011 a fost adoptată Decizia de punere în aplicare 2011/384/UE a Consiliului de autorizare a Suediei să aplice o rată redusă a taxei pentru energie electrică în cazul energiei electrice furnizate în mod direct navelor aflate la dană într-un port („energie electrică furnizată de rețeaua terestră”) în conformitate cu articolul 19 din Directiva 2003/96/CE ([1]). Respectiva decizie expiră la 25 iunie 2014. Prin scrisoarea din data de 13 decembrie 2013, autoritățile suedeze au solicitat o nouă decizie de autorizare, care să permită Suediei să continue să aplice reducerea taxei. Prin intermediul măsurii propuse, Suedia dorește să acorde un stimulent pentru utilizarea energiei electrice furnizate de rețeaua terestră, care este considerată a fi o alternativă mai puțin poluantă la producerea de energie electrică la bordul navelor aflate la dană în port. Autoritățile suedeze intenționează să continue să aplice, pentru energia electrică furnizată de rețeaua terestră, o rată redusă a taxei, în valoare de 50 SEK (5,79 EUR) ([2]) per MWh. Acest nivel al taxei este superior nivelului minim al taxei la energia electrică, astfel cum este stabilit prin Directiva 2003/96/CE. Este, de asemenea, mai mare decât rata națională a taxei la energia electrică aplicabilă în cazul utilizării profesionale, care este de 5 SEK (0,59 EUR) per MWh. Cu toate acestea, Suedia nu consideră că utilizarea energiei electrice furnizate de rețeaua terestră reprezintă o utilizare profesională. Prin urmare, în absența autorizării, ratele naționale aplicabile pentru energia electrică furnizată de rețeaua terestră ar fi de 293 SEK (33,94 EUR) per MWh sau de 185 SEK (21,43 EUR) per MWh în nordul Suediei. Pe de altă parte, conform articolului 14 alineatul (1) litera (c) din Directiva privind aplicarea de taxe la energie, statele membre au obligația de a scuti de taxe produsele energetice folosite drept combustibil de navele care navighează în apele UE. Această scutire acoperă, de asemenea, produsele energetice utilizate pentru a produce electricitate la bordul navelor aflate la dană în porturi. De asemenea, statele membre pot scuti de taxe produsele energetice folosite de nave pentru navigația pe căile navigabile interioare, în conformitate cu articolul 15 alineatul (1) litera (f), care vizează, de asemenea, producerea de energie electrică la bord. Prin urmare, în majoritatea cazurilor, sistemul de taxare bazat pe Directiva privind aplicarea de taxe la energie nu afectează costurile pentru producerea de electricitate la bordul unei nave aflate la dană într-un port, chiar dacă o astfel de producție ar putea avea efecte negative asupra sănătății și mediului, prin deteriorarea calității aerului și creșterea nivelurilor de zgomot în porturi. Suedia va aplica rata redusă a taxei la energia electrică tuturor cantităților de energie electrică furnizate de rețeaua terestră la cel puțin 380 V navelor utilizate pentru navigație comercială cu un tonaj brut de cel puțin 400 tone. Autoritățile suedeze consideră că limita este potrivită pentru a garanta faptul că reducerea propusă se va aplica majorității absolute a navelor utilizate în traficul internațional și navelor mai mari utilizate în traficul național. Acestea sunt navele considerate a fi responsabile de cea mai mare parte a emisiilor cauzate de utilizarea motoarelor auxiliare de la bord pe durata cât se află la dană. Autoritățile suedeze confirmă faptul că măsura constituie ajutor de stat și că îi favorizează pe proprietarii de nave utilizate pentru navigația comercială. Totodată, autoritățile afirmă că măsura nu are efect asupra concurenței dintre proprietarii sau operatorii de nave, deoarece este disponibilă pentru toate navele (cu excepția navelor utilizate în scop privat) aflate la dană în porturile suedeze, indiferent de pavilionul acestora. În ceea ce privește efectele asupra comerțului dintre statele membre, Suedia presupune că acesta va fi neglijabil, deoarece alegerea portului depinde mai degrabă de destinația încărcăturii decât de costurile reduse de acostare la dană datorate reducerii taxei pentru energia electrică furnizată de rețeaua terestră. Suedia a solicitat acordarea autorizării pentru o perioadă de șase ani, care reprezintă perioada maximă indicată la articolul 19 alineatul (2) din directivă. Suedia consideră că această măsură este conformă cu Recomandarea Comisiei 2006/339/CE privind promovarea utilizării energiei electrice furnizate de rețeaua terestră de către nave aflate la dană în porturile comunitare ([3]) și cu Comunicarea Comisiei „Obiective strategice și recomandări pentru politica UE în domeniul transportului maritim până în 2018” ([4]). În această privință, este de menționat faptul că începând din luna iunie 2011 statele membre au obligația necondiționată de a respecta standardele de calitate a aerului stabilite pentru anumiți poluanți precum particulele în suspensie ([5]). În temeiul acestei obligații, statele membre trebuie să găsească soluții la probleme precum emisiile navelor aflate la dană în porturi, în cazul în care acest lucru este relevant, și se preconizează că în porturile care se confruntă cu aceste probleme utilizarea energiei electrice furnizate de rețeaua terestră va fi încurajată ca parte a strategiei globale în domeniul calității aerului. Prin reducerea taxei, Suedia dorește să continue să acorde operatorilor navelor un stimulent în vederea utilizării energiei electrice furnizate de rețeaua terestră, în scopul reducerii emisiilor atmosferice și a zgomotului produse de navele aflate la dană, precum și a emisiilor de CO2. Aplicarea unui nivel redus al taxei ar urma să îmbunătățească situația competitivității energiei electrice furnizate de rețeaua terestră față de arderea combustibililor de rezervor aflați la bord, care este complet scutită de taxe. Autoritățile suedeze au informat Comisia că, începând de la punerea în aplicare a măsurii, au fost construite instalații suplimentare de energie electrică pe țărm, iar numărul porturilor suedeze care au astfel de instalații a crescut de la cinci la opt (Stockholm, Göteborg, Piteå, Helsingborg, Luleå, Karlskrona, Trelleborg și Ystad), în prezent existând planuri pentru construirea de instalații suplimentare în portul din Stockholm. Autoritățile suedeze au informat Comisia că navele întrebuințate de sectorul forestier sunt cele care utilizează cel mai mult instalațiile de energie electrică de pe țărm. Porturile care deservesc această industrie au cea mai mare pondere în ceea ce privește utilizarea energiei electrice furnizate de rețeaua terestră. În mod normal, instalațiile sunt utilizate în cazurile în care anumite nave sunt ancorate pentru perioade mai lungi. Proporția de nave care utilizează instalații de energie electrică de pe țărm diferă de la un port la altul (de la 33 % la aproape 100 %), în funcție de port și de tipul de nave care îl utilizează. În conformitate cu informațiile furnizate de Suedia, utilizarea energiei electrice furnizate de rețeaua terestră a determinat reduceri ale emisiilor de dioxid de sulf, oxizi de azot, particule în suspensie și oxizi de carbon. Cu toate acestea, autoritățile suedeze nu au estimări precise ale reducerilor de emisii care pot fi atribuite punerii în aplicare a măsurii. Dispoziții în vigoare în domeniul propunerii Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității, în special articolul 14 alineatul (1) litera (c) și articolul 15 alineatul (1) litera (f). Evaluarea măsurii în temeiul articolului 19 din Directiva 2003/96/CE Considerații specifice de politică Articolul 19 alineatul (1) primul paragraf din directivă are următorul conținut: „Pe lângă dispozițiile prevăzute în articolele anterioare, în special articolele 5, 15 și 17, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri din motive de politică specifice.” Prin intermediul acestei reduceri de taxe, autoritățile suedeze urmăresc obiectivul promovării unei modalități mai puțin dăunătoare pentru mediu de satisfacere a necesarului de energie electrică al navelor pe durata în care se află la dană în port și, prin urmare, de îmbunătățire la nivel local a calității aerului. Așa cum a arătat Suedia, de fapt, Comisia a recomandat deja utilizarea energiei electrice furnizate de rețeaua terestră ca o alternativă la producerea de energie electrică la bordul navelor aflate la dană, recunoscând astfel avantajele de mediu ale măsurii ([6]). În absența măsurii, energia electrică furnizată navelor aflate la dană ar fi taxată cu 293 SEK (33,94 EUR) per MWh sau cu 185 SEK (21,43 EUR) per MWh în nordul Suediei. Derogarea preconizată ar conduce la un stimulent suplimentar pentru utilizarea acestei tehnologii de 243 SEK sau 28,15 EUR per MWh (135 SEK sau 15,64 EUR per MWh în nordul Suediei) și ar contribui astfel la atingerea obiectivului de politică declarat. De asemenea, Comisia remarcă faptul că, începând de la momentul aplicării măsurii, Suedia a continuat să își dezvolte infrastructurile de pe țărm. Reducerea taxei pare să fi fost un stimulent eficace pentru utilizarea pe scară mai largă a energiei electrice furnizate de rețeaua terestră. Autoritățile suedeze au informat Comisia că au solicitat anumitor porturi sau le-au obligat să implementeze instalații de energie electrică pe țărm. Cu toate acestea, Suedia nu a prezentat niciun raport cu privire la introducerea unor obligații legale sau a unor stimulente financiare pentru utilizarea instalațiilor. Există un interes pentru dezvoltarea infrastructurii exprimat în special de sectorul forestier, ca parte a eforturilor sale de a realiza un sistem de transport mai ecologic. În stadiul actual de dezvoltare a rețelei terestre de energie electrică în Suedia, Comisia consideră că aplicarea unui nivel al taxei redus în mod semnificativ rămâne un instrument adecvat pentru a încuraja autoritățile portuare și armatorii să investească în continuare în această tehnologie, luând în considerare, de asemenea, lipsa altor măsuri naționale specifice care să stimuleze utilizarea energiei electrice furnizate de rețeaua terestră. În ceea ce privește natura obiectivului de politică urmărit, Comisia ar dori să sublinieze că promovarea utilizării energiei electrice furnizate de rețeaua terestră reprezintă, de fapt, un obiectiv de politică comun care ar trebui urmărit de Uniune în ansamblu. Acest lucru este formulat clar în Comunicarea Comisiei privind o politică maritimă integrată ([7]) și în documentul de lucru al serviciilor Comisiei aferent ([8]). În propunerea sa de revizuire a Directivei privind aplicarea de taxe la energie ([9]), Comisia a sugerat scutirea de taxe a energiei electrice furnizate de rețeaua terestră navelor, pe perioada în care acestea sunt ancorate în port. Cu toate acestea, în prezent, propunerea Comisiei nu este încă adoptată de Consiliu. Între timp, operatorii economici din Suedia și autoritățile suedeze ar trebui să dispună de securitate juridică în ceea ce privește măsurile fiscale aplicate în scopul promovării utilizării energiei electrice furnizate de rețeaua terestră. În prezent, singura posibilitate de a introduce un tratament fiscal favorabil pentru energia electrică furnizată de rețeaua terestră este prevăzută la articolul 19. Cu toate acestea, scopul acestui articolul este de a răspunde unor circumstanțe specifice din statele membre care nu sunt reflectate de directiva respectivă. Prin urmare, înainte ca obiectivul de promovare a energiei electrice furnizate de rețeaua terestră să fie abordat de Consiliu în contextul revizuirii Directivei 2003/96/CE, se poate acorda numai cu titlu de măsură tranzitorie o derogare în temeiul articolului 19 care să urmărească acest obiectiv de politică. Coerența cu celelalte politici și obiective ale Uniunii Măsura solicitată vizează în principal politica de mediu a UE. În măsura în care acest lucru va ajuta la reducerea arderii de combustibili de rezervor la bordul navelor aflate în port, măsura va contribui de fapt la obiectivul de îmbunătățire a calității aerului la nivel local. De asemenea, este probabil ca măsura să conducă la reducerea emisiilor de CO2 în măsura în care mixul energetic al rețelei terestre generează mai puțin dioxid de carbon decât energia electrică produsă la bord prin arderea de combustibili de rezervor, datorită unei eficiențe mai ridicate a sistemului și diferenței dintre combustibilii utilizați. În acest context, se poate remarca faptul că mixul energetic mediu în zona relevantă a pieței generează în mod considerabil mai puțin dioxid de carbon decât media la nivelul UE. Deși intensitatea emisiilor de CO2 pentru energia electrică furnizată suplimentar este de obicei mai ridicată decât cea a mixului energetic mediu și depinde puternic de momentul zilei în care are loc cererea de energie electrică suplimentară, reducerile de emisii de CO2 datorate măsurii ar trebui să rămână relativ semnificative ([10]). Măsura este în conformitate cu propunerea Comisiei referitoare la o directivă privind instalarea infrastructurii pentru combustibili alternativi, care abordează chestiunea instalării în porturi a unor facilități de alimentare cu energie electrică furnizată de rețeaua terestră, în cazul în care acest lucru este eficient din punctul de vedere al costurilor și prezintă beneficii ecologice ([11]). Trebuie reamintit aici că un motiv important pentru care energia electrică furnizată de rețeaua terestră se află pe o poziție nefavorabilă din punct de vedere competitiv este acela că alternativa la aceasta, adică energia electrică produsă la bordul navelor acostate în porturile maritime, se bucură în prezent de o scutire totală netă de taxe: nu numai combustibilul de rezervor ars pentru producerea de energie electrică este scutit de taxe, ceea ce corespunde situației normale în temeiul articolului 14 alineatul (1) litera (a) din Directiva 2003/96/CE, ci și energia electrică produsă la bordul navelor [a se vedea articolul 14 alineatul (1) litera (c) din Directiva 2003/96/CE]. Deși scutirea din urmă ar putea fi considerată, în sine, dificil de articulat cu obiectivele de mediu ale Uniunii, ea reprezintă rezultatul unor considerații de ordin practic. De fapt, aplicarea de taxe la energia electrică produsă la bord ar impune declararea de către proprietarul navei– adesea stabilit într-o țară terță – sau de către operator a cantității de energie electrică consumate. Totodată, declarația ar trebui să stabilească proporția de energie electrică consumată în apele teritoriale ale statului membru în care trebuie plătită taxa. Pentru proprietarii de nave, obligația de a face astfel de declarații, pentru fiecare stat membru ale cărui ape teritoriale sunt vizate, ar însemna o sarcină administrativă enormă. În aceste condiții, poate fi justificat să nu se penalizeze alternativa mai puțin poluantă a utilizării energiei electrice furnizate de rețeaua terestră, permițându-se Suediei să aplice o rată redusă a taxei. În ceea ce privește energia electrică consumată de navele aflate la dană în porturile situate de-a lungul căilor navigabile interioare, spre deosebire de situația din porturile maritime, scutirea energiei electrice produse la bord este facultativă pentru statele membre [articolul 15 alineatul (1) litera (f)]. În consecință, nu există niciun obstacol juridic care să împiedice statele membre să trateze în mod egal energia electrică furnizată de rețeaua terestră și producerea de energie la bord în porturile situate de-a lungul căilor navigabile interioare. Cu toate acestea, opțiunea oferită la articolul 15 alineatul (1) litera (f) din directivă de a nu taxa energia produsă la bord se poate explica prin considerații de ordin practic din partea legiuitorului și, în același timp, legate strâns de avantajele fiscale facultative acordate pentru navigația pe căile navigabile interioare. Majoritatea statelor membre, între care și Suedia, au decis să nu aplice taxe combustibililor utilizați în aceste scopuri. Acestea consideră că nu este practic să se aplice taxe combustibilului pentru motor în locul energiei electrice [a se vedea articolul 21 alineatul (5) al treilea paragraf din Directiva 2003/96/CE] deoarece acest lucru ar presupune, cel puțin, aplicarea unui regim diferit pentru combustibilul utilizat pentru producerea de energie electrică. De fapt, atunci când decid dacă să extindă scutirea fiscală aplicabilă navigației maritime la combustibilii utilizați pentru navigarea pe căile navigabile interioare, statele membre vor lua în considerare o serie de aspecte, între care obiective mai largi ale politicii naționale în domeniul transporturilor, precum considerațiile de mediu, care le pot determina să nu aplice taxe combustibililor utilizați în aceste scopuri. De aceea se consideră justificat, în stadiul actual, să se extindă posibilitatea de a aplica o rată redusă a taxei la energia electrică furnizată de rețeaua terestră în cazul porturilor de pe căile navigabile interioare. Piața internă și concurența loială Comisia nu a primit nicio plângere privind aplicarea practică a măsurii fiscale autorizate prin Decizia de punere în aplicare 2011/384/UE a Consiliului. Din punctul de vedere al pieței interne și al concurenței loiale, măsura nu face decât să reducă distorsiunea fiscală existentă între două surse concurente de energie electrică pentru nave aflate la dană, adică între producerea de energie la bord și utilizarea energiei electrice furnizate de rețeaua terestră, determinată de scutirea fiscală pentru combustibilii de rezervor. În ceea ce privește concurența dintre operatorii de nave, autoritățile suedeze nu au furnizat informații cu privire la creșterea semnificativă a numărului de nave echipate pentru utilizarea energiei electrice furnizate de rețeaua terestră. Trebuie remarcat faptul că, conform calculelor efectuate de aceste autorități, costul aferent utilizării energiei electrice furnizate de rețeaua terestră rămâne relativ ridicat în comparație cu producerea de energie electrică la bord, utilizând combustibilii de rezervor care beneficiază de scutire fiscală. În special, costurile suportate de proprietarii de nave includ costurile de conectare la rețea și costurile aferente investițiilor în echipamentele de la bord. Cu toate că proiecțiile precise de costuri depind în mod crucial de evoluțiile prețului petrolului și sunt, așadar, dificil de realizat, cele mai recente evaluări disponibile indică faptul că, în ansamblu, în cele mai multe cazuri, nici măcar scutirea fiscală totală nu ar reduce costurile operaționale ale utilizării energiei electrice furnizate de rețeaua terestră sub nivelul costurilor producerii de energie la bord ([12]). Prin urmare, aceasta nu ar reprezenta, în niciun caz, un avantaj concurențial semnificativ pentru operatorii de nave care utilizează energia electrică furnizată de rețeaua terestră față de cei care utilizează energia produsă la bord. În cazul de față, aplicarea Deciziei de punere în aplicare 2011/384/UE a Consiliului nu a condus la o denaturare semnificativă de tipul celei menționate mai sus și este puțin probabil să se producă o astfel de denaturare, ținând cont că Suedia intenționează să continue să respecte nivelul minim al taxei stabilit prin Directiva privind aplicarea de taxe la energie. Mai mult, Suedia intenționează să mențină limitarea avantajului fiscal la navele cu tonajul brut de cel puțin 400 de tone, precum și la furnizarea de energie din rețeaua terestră la cel puțin 380 V în scopul de a viza, prin această măsură, acele nave cu potențial semnificativ de producere de energie la bord, limitând, în același timp, numărul total de beneficiari. După cum au explicat autoritățile suedeze, ambele valori ale pragurilor au fost stabilite la un nivel relativ scăzut drept răspuns la îngrijorările asociațiilor naționale, care se tem că, în caz contrar, navele naționale ar fi dezavantajate față de cele care nu sunt suedeze. Invers, se poate presupune în mod rezonabil că navele care ar putea fi excluse de la beneficiile fiscale datorită valorilor pragurilor vor fi mai degrabă navele naționale decât nave din celelalte țări UE și că, prin urmare, valorile pragurilor nu vor conduce în niciun caz la un tratament fiscal mai avantajos pentru actorii economici naționali față de concurenții lor din alte state membre UE. În ceea ce privește concurența dintre porturi, autoritățile suedeze au raportat că nu au observat vreo modificare importantă în ceea ce privește alegerea porturilor de către proprietarii de nave, care să poată fi legată de disponibilitatea instalațiilor de energie electrică pe țărm. Autoritățile suedeze consideră ca fiind neglijabil orice potențial impact asupra comerțului dintre statele membre care ar putea rezulta din modificarea rutelor navelor pentru a putea profita de posibilitatea de a consuma energie electrică furnizată de rețeaua terestră la o rată redusă a taxei. În situația în care, așa cum se arată mai sus, este foarte puțin probabil, cel puțin pe termen scurt, ca utilizarea energiei furnizate de rețeaua terestră să devină mai avantajoasă din punct de vedere economic decât producerea de energie la bord în pofida reducerii taxei, este, în același timp, foarte puțin probabil ca reducerea taxei pentru energia electrică furnizată de rețeaua terestră să denatureze în mod semnificativ concurența dintre porturi prin faptul că determină navele să își schimbe itinerariul în funcție de disponibilitatea acestei opțiuni. Perioada de timp pentru care se propune autorizarea aplicării unei taxe reduse corespunde într-o mare măsură termenului de opt ani prevăzut în propunerea Comisiei referitoare la scutirea fiscală pentru energia electrică furnizată de rețeaua terestră. Perioada de aplicare a măsurii și elaborarea cadrului UE privind aplicarea de taxe la energie În principiu, perioada de aplicare a derogării trebuie să fie suficient de lungă astfel încât operatorii portuari să nu fie descurajați să facă investițiile necesare. În acest caz, propunerea Comisiei de revizuire a Directivei privind aplicarea de taxe la energie, care prevede o scutire obligatorie pentru energia electrică furnizată de rețeaua terestră pentru o perioadă de opt ani de la data intrării sale în vigoare, ar fi însemnat prelungirea perioadei de aplicare a măsurii, precum și o reducere mai importantă a taxei. Totuși, derogarea nu ar trebui să submineze evoluțiile viitoare ale cadrului juridic existent și ar trebui să ia în considerare posibilitatea adoptării de către Consiliu a unui act juridic bazat pe propunerea Comisiei de modificare a Directivei privind aplicarea de taxe la energie. În aceste condiții, rezultă că este potrivit să se acorde autorizația solicitată pentru perioada maximă de șase ani autorizată de directivă, sub rezerva intrării în vigoare a unor dispoziții generale în materie mai devreme decât data preconizată de expirare. Această perioadă va oferi securitate juridică operatorilor de nave și operatorilor portuari care trebuie să își planifice investițiile în instalațiile de energie electrică de pe țărm sau în echipamentele de la bord. De asemenea, aceasta va permite autorităților suedeze să colecteze date pentru a evalua pe deplin efectul măsurii. Norme privind ajutoarele de stat Pe baza cursului de schimb din 1 octombrie 2013, publicat în Jurnalul Oficial al Uniunii Europene ([13]), taxa redusă preconizată de autoritățile suedeze, în valoare de 50 SEK per MWh, este superioară nivelului minim al taxei în cadrul UE stabilit în temeiul articolului 10 din Directiva 2003/96/CE. Astfel, măsura îndeplinește una dintre condițiile prevăzute la articolul 44 din Regulamentul 651/2014/UE al Comisiei ([14]), care prevede condițiile în care o astfel de măsură este scutită de obligația de notificare a ajutoarelor de stat. Cu toate acestea, în acest stadiu nu se poate stabili dacă sunt îndeplinite toate condițiile prevăzute la articolul 44, iar propunerea de decizie de punere în aplicare a Consiliului nu împiedică Comisia să solicite Suediei să respecte normele privind ajutoarele de stat. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Consultarea părților interesate Prezenta propunere se bazează pe o cerere înaintată de Suedia și se referă doar la acest stat membru. Obținerea și utilizarea expertizei Nu a fost necesar să se recurgă la expertiză externă. Evaluarea impactului Prezenta propunere se referă la o autorizație pentru un anumit stat membru, la cererea acestuia. 3. ELEMENTELE JURIDICE ALE PROPUNERII Propunerea are drept obiectiv autorizarea Suediei de a deroga de la prevederile generale ale Directivei 2003/96/CE a Consiliului și de a aplica o rată redusă a taxei la energie electrică, în valoare de 50 SEK (5,79 EUR) per MWh, în cazul energiei electrice furnizate în mod direct navelor aflate la dană într-un port. Temei juridic Articolul 19 din Directiva 2003/96/CE a Consiliului. Principiul subsidiarității Domeniul fiscalității indirecte reglementat de articolul 113 din TFUE nu ține, în sine, de competența exclusivă a Uniunii Europene în sensul articolului 3 din TFUE. Cu toate acestea, exercitarea de către statele membre a competențelor lor în acest domeniu este încadrată în mod strict și limitată de legislația UE în vigoare. În conformitate cu articolul 19 din Directiva 2003/96/CE, numai Consiliul este abilitat să autorizeze un stat membru să introducă alte scutiri sau reduceri, în sensul respectivei dispoziții. Statele membre nu se pot substitui Consiliului. Prin urmare, propunerea respectă principiul subsidiarității. Principiul proporționalității Propunerea respectă principiul proporționalității. Reducerea taxei nu depășește ceea ce este necesar pentru atingerea obiectivului în cauză (a se vedea considerațiile privind aspectele legate de piața internă și de concurența loială menționate mai sus). Alegerea instrumentelor Instrument(e) propus(e): decizie de punere în aplicare a Consiliului. Articolul 19 din Directiva 2003/96/CE nu prevede decât acest tip de măsură. 4. IMPLICAȚIILE BUGETARE Această măsură nu impune Uniunii nicio sarcină financiară sau administrativă. Prin urmare, propunerea nu are implicații asupra bugetului Uniunii Europene. 2014/0230 (NLE) Propunere de DECIZIE DE PUNERE ÎN APLICARE A CONSILIULUI de autorizare a Suediei să aplice o rată redusă a taxei la energie electrică în cazul energiei electrice furnizate în mod direct navelor aflate la dană într-un port în conformitate cu articolul 19 din Directiva 2003/96/CE CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității ([15]), în special articolul 19, având în vedere propunerea Comisiei Europene, întrucât: (1) Prin Decizia de punere în aplicare 2011/384/UE a Consiliului ([16]) Suedia a fost autorizată să aplice, până la 25 iunie 2014, o rată redusă a taxei la energie electrică în cazul energiei electrice furnizate în mod direct navelor aflate la dană într-un port („energie electrică furnizată de rețeaua terestră”) în conformitate cu articolul 19 din Directiva 2003/96/CE. (2) Prin scrisoarea din 13 decembrie 2013, Suedia a solicitat autorizarea de a continua să aplice o rată redusă a taxei la energia electrică în cazul energiei electrice furnizate de rețeaua terestră, în conformitate cu articolul 19 din Directiva 2003/96/CE. (3) Prin reducerea taxei pe care intenționează să o aplice, Suedia urmărește să continue promovarea pe scară mai largă a utilizării energiei electrice furnizate de rețeaua terestră ca o modalitate mai puțin dăunătoare pentru mediu de a satisface necesitățile de energie electrică ale navelor atunci când se află la dană în port prin comparație cu arderea combustibililor de rezervor aflați la bordul acestora. (4) În măsura în care utilizarea energiei electrice furnizate de rețeaua terestră contribuie la evitarea emisiilor de poluanți atmosferici rezultați din arderea combustibililor de rezervor de la bordul navelor aflate la dană, acest lucru contribuie la îmbunătățirea la nivel local a calității aerului în orașele port. În plus, în condițiile specifice ale structurii de producere a energiei electrice din regiunea în cauză, adică piața nordică a energiei electrice care include Suedia, Danemarca, Finlanda și Norvegia, se preconizează că utilizarea energiei electrice furnizate de rețeaua terestră în locul energiei electrice produse prin arderea de combustibili de rezervor aflați la bordul navelor va reduce emisiile de CO2. Prin urmare, se așteaptă ca această măsură să contribuie la obiectivele politicilor Uniunii în materie de mediu, sănătate și schimbări climatice. (5) Autorizarea Suediei în vederea aplicării unei rate reduse a taxei la energie electrică în cazul energiei electrice furnizate de rețeaua terestră nu depășește ceea ce este necesar pentru creșterea gradului de utilizare a energiei electrice furnizate de rețeaua terestră, deoarece producerea de energie la bord va rămâne, în majoritatea cazurilor, soluția alternativă cea mai competitivă. Din același motiv și din cauza gradului relativ redus în prezent de pătrundere pe piață a tehnologiei, este puțin probabil ca măsura să conducă la denaturarea semnificativă a concurenței pe durata sa de aplicare și, așadar, nu va influența în mod negativ buna funcționare a pieței interne. (6) Conform articolului 19 alineatul (2) din Directiva 2003/96/CE, fiecare autorizare acordată în temeiul acestui articol trebuie să fie strict limitată în timp. Dat fiind că este necesar, pe de o parte, ca perioada să fie suficient de lungă încât să se poată evalua în mod adecvat măsura, iar pe de altă parte, să nu se submineze evoluțiile viitoare ale cadrului juridic existent, este indicat să se acorde autorizația solicitată pentru o perioadă de șase ani, sub rezerva intrării în vigoare a unor dispoziții generale în materie înainte de data de expirare prevăzută. (7) Pentru ca operatorii de nave și operatorii portuari să beneficieze de securitate juridică și pentru a evita o posibilă creștere a sarcinii administrative pentru distribuitorii și redistribuitorii de electricitate care ar putea rezulta din modificări ale ratei accizei percepute pentru energia electrică furnizată de rețeaua terestră, ar trebui să se garanteze că Suedia poate aplica, fără întrerupere, taxa redusă specifică aflată în vigoare, la care se referă prezenta decizie. Prin urmare, autorizația solicitată ar trebui acordată începând cu 26 iunie 2014, fără întrerupere în raport cu legislația aplicabilă înaintea acestei date, în temeiul Deciziei de punere în aplicare 2011/384/UE a Consiliului. (8) Prezenta decizie nu aduce atingere aplicării normelor Uniunii privind ajutoarele de stat, ADOPTĂ PREZENTA DECIZIE: Articolul 1 Suedia este autorizată să aplice o rată redusă a taxei la energie electrică în cazul energiei electrice furnizate în mod direct navelor aflate la dană în porturi, altele decât ambarcațiunile private de agrement, cu condiția respectării nivelurilor minime ale taxei prevăzute la articolul 10 din Directiva 2003/96/CE. Articolul 2 Prezenta decizie produce efecte de la data notificării. Prezenta decizie se aplică de la 26 iunie 2014. Prezenta decizie expiră la 25 iunie 2020. Cu toate acestea, în cazul în care Consiliul, hotărând în temeiul articolului 113 din TFUE, adoptă norme generale privind avantajele fiscale pentru energia electrică furnizată din rețeaua terestră, aplicarea prezentei decizii încetează în ziua în care intră în vigoare respectivele norme generale. Articolul 3 Prezenta decizie se adresează Regatului Suediei. Adoptată la Bruxelles, Pentru Consiliu Președintele ([1]) JO L 170, 30.6.2011, pp. 36–37. ([2]) Toate calculele sunt făcute pe baza cursului de schimb de la 1 octombrie 2013, adică 1 EUR= 8,6329 SEK. A se vedea JO C 286 din 2.10.2013. ([3]) Recomandarea Comisiei 2006/339/CE din 8 mai 2006 privind promovarea utilizării energiei electrice furnizate de rețeaua terestră de către nave aflate la dană în porturile comunitare (JO L 125, 12.5.2006). ([4]) Comunicare a Comisiei către Parlamentul European, către Consiliu, către Comitetul Economic și Social European și către Comitetul Regiunilor – Obiective strategice și recomandări pentru politica UE în domeniul transportului maritim până în 2018, COM(2009) 8 final din 21 ianuarie 2009. ([5]) A se vedea Directiva 2008/50/CE a Parlamentului European și a Consiliului din 21 mai 2008 privind calitatea aerului înconjurător și un aer mai curat pentru Europa (JO L 152, 11.6.2008). ([6]) A se vedea nota de subsol 3 de mai sus. ([7]) COM (2007) 575 final din 10 octombrie 2007. ([8]) SEC(2007) 1283 final din 10 octombrie 2007. ([9]) COM (2011) 169 final din 13 aprilie 2011. ([10]) În 2012, energia din surse regenerabile și energia nucleară reprezentau, în total, 95,4 % din mixul energetic al Suediei și 90 % din mixul energetic al NordPool (a se vedea http://www.nordpoolspot.com/Global/Download%20Center/TSO/Nordic-production-split_2004-2012.pdf). Cu toate acestea, atât energia hidroelectrică, cât și energia nucleară, care reprezintă majoritatea producției de energie din surse regenerabile în Suedia și în NordPool în general, se utilizează în special ca sarcină de bază, în vreme ce sarcina de vârf are, în medie, emisii de CO2 mai ridicate. ([11]) COM (2013) 18 final din 24 ianuarie 2013. ([12]) A se vedea European Commission Directorate General Environment, Service Contract Ship Emissions: Assignment, Abatement and Market-based Instruments, Task 2a – Shore-Side Electricity, August 2005 (Comisia Europeană, Direcția Generală Mediu, Contract de servicii privind atribuirea și reducerea emisiilor navelor, precum și instrumentele bazate pe piață – Sarcina 2a - Utilizarea rețelei terestre de energie electrică, august 2005), http://ec.europa.eu/environment/air/pdf/task2_shoreside.pdf. Analiza costurilor s-a realizat pentru trei porturi: Göteborg (Suedia), Juneau și Long Beach (SUA). ([13]) A se vedea nota de subsol 2 de mai sus. ([14]) Regulamentul (UE) nr. 651/2014 al Comisiei de declarare a anumitor categorii de ajutoare compatibile cu piața internă în aplicarea articolelor 107 și 108 din tratat (JO L 187, 26.6.2014, p. 1-78). ([15]) JO L 283, 31.10.2003, p. 51. ([16]) Decizia de punere în aplicare 2011/384/UE a Consiliului din 20 iunie 2011 de autorizare a Suediei să aplice o rată redusă a taxei pentru energie electrică în cazul energiei electrice furnizate în mod direct navelor aflate la dană într-un port („energie electrică furnizată de rețeaua terestră”) în conformitate cu articolul 19 din Directiva 2003/96/CE (JO L 176, 30.6.2011, p. 36).